b'\n_START_ARTICLE_\n\xc3\x85mli\n_START_SECTION_\nNatur og geografi\n_START_PARAGRAPH_\nDenne delen av Agder tilh\xc3\xb8rer Bamblefeltet i det svekonorvegiske grunnfjellsskjoldet, og best\xc3\xa5r av to geologiske hovedformasjoner av proterozoiske bergarter som er dannet under de gotiske og senere svekonorvegiske fjellkjedeforldingene, med sterk metamorfose under den sistnevnte. Et underlag av 1\xc2\xa0600 - 1\xc2\xa0450 millioner \xc3\xa5r gammel skifer, kvartsitt, marmor og amfibolitt med noe hornblendegneis, og ovenp\xc3\xa5 dette sure overflatestrukturer av b\xc3\xa5de granitt og granodioritt (henholdsvis 1\xc2\xa0250 - 1\xc2\xa0000 mill \xc3\xa5r gammelt, og stedvis 1\xc2\xa0550 - 1\xc2\xa0480 millioner \xc3\xa5r gammelt). De yngste svekonorvegiske dannelsene bevitnes av st\xc3\xb8rre formasjoner av granitt. Det er ogs\xc3\xa5 noe ganger av gabbro og dioritt, sjeldnere eklogitt. Den kaledonske fjellkjedefoldingen n\xc3\xa5dde ikke ned hit. Forkastningene g\xc3\xa5r i s\xc3\xb8rvest-nord\xc3\xb8st retning._NEWLINE_\xc3\x85mli er ei skogsbygd, beliggende mellom kysten og fjellbygdene. Det h\xc3\xb8yeste punktet er Trongedalsnuten i fjellmassivet Storrfjellet, nord i kommunen. Nidelva og Tovdalselva renner gjennom kommunen._NEWLINE_I \xc3\x85mli kommune er ogs\xc3\xa5 opptatt de tidligere kommunene Gj\xc3\xb8vdal og Tovdal. Disse tre kommunene hadde \xc2\xabtreriksr\xc3\xb8ys\xc2\xbb ved Hadstein, som er det tidligere nordvestre hj\xc3\xb8rnet i opprinnelige \xc3\x85mli og ytterste del av \xc2\xabJaktslottet\xc2\xbb Kallingsheims omr\xc3\xa5de.\n_START_SECTION_\nHistorie\n_START_PARAGRAPH_\nI 1876 ble Mykland skilt ut fra \xc3\x85mli formannskapsdistrikt. Fra 1. januar 1908 ble \xc3\x85mli delt i tre selvstendige kommuner: Tovdal, Gj\xc3\xb8vdal og \xc3\x85mli. Gj\xc3\xb8vdal og \xc3\x85mli kommuner ble sl\xc3\xa5tt sammen igjen 1960. N\xc3\xa5v\xc3\xa6rende grenser er fra 1967, da Tovdal kommune ble lagt til._NEWLINE_I 2008 fikk \xc3\x85mli en egen lokalavis, \xc3\x85mliAvisa._NEWLINE_Mange som er bosatt i \xc3\x85mli kommune har sitt daglige arbeid i andre kommuner, som Arendal og Tvedestrand.\n_START_SECTION_\nM\xc3\xa5lstrid\n_START_PARAGRAPH_\nEtter lengre tids m\xc3\xa5lstrid ble det 3. mai 2010 holdt en folkeavstemning om hovedm\xc3\xa5l p\xc3\xa5 skolen og administrasjonsspr\xc3\xa5k i kommunen. Foranledningen var sammensl\xc3\xa5ing av skolekretser og at sentrumskretsen i flere \xc3\xa5r hadde hatt spr\xc3\xa5kdeling. Valgdeltakelsen var p\xc3\xa5 kun 49 prosent. Folkeavstemningen gav klart flertall for at administrasjonsspr\xc3\xa5ket skulle bli bokm\xc3\xa5l, samtidig \xc3\xb8nsket flertallet av de som avga stemme \xc3\xa5 beholde nynorsk som skolem\xc3\xa5l, med 52 prosent for nynorsk ved \xc3\x85mli skole og 63 prosent for nynorsk ved D\xc3\xb8lemo oppvekstsenter. Kommunestyret trosset senere samme \xc3\xa5r folkeavstemningen ang m\xc3\xa5lform i skolen, og innf\xc3\xb8rte bokm\xc3\xa5l med ni mot \xc3\xa5tte stemmer.\n_START_SECTION_\nKultur\n_START_PARAGRAPH_\nElvarheim Museum har en stor samling utstoppede dyr. Museet holder til n\xc3\xa6r kraftstasjonen p\xc3\xa5 vestsiden av elva. Museet er ogs\xc3\xa5 kommunens tusen\xc3\xa5rssted._NEWLINE_I Tovdal finner du ogs\xc3\xa5 Hillestad galleri der du finner mye spennende kunstutstillinger og kunsth\xc3\xa5ndverk produkter.\n_START_SECTION_\nSamferdsel\n_START_PARAGRAPH_\nGjennom \xc3\x85mli g\xc3\xa5r riksvei 41, den s\xc3\xa5kalte Telemarksveien som g\xc3\xa5r fra Kristiansand til Brunkeberg i Telemark. Fra \xc3\x85mli g\xc3\xa5r fylkesvei 415 til E18 ved Fianesvingen i Tvedestrand kommune. Fra \xc3\x85mli er det flere ganger daglig bussforbindelse til fylkeshovedstaden Arendal og til Seljord i Telemark. _NEWLINE_Grenda Nelaug er bygd opp omkring Nelaug stasjon, et jernbaneknutepunkt der Arendalsbanen og S\xc3\xb8rlandsbanen m\xc3\xb8tes. Tidligere gikk det ogs\xc3\xa5 jernbane fra Nelaug til Treungen i Nissedal.\n_START_SECTION_\nN\xc3\xa6ringsliv\n_START_PARAGRAPH_\n\xc3\x85mli er i 2013 blitt vertskommune for landets og Skandinavias mest moderne sagbruk. Firmaet Bergene Holm \xc3\xa5pnet i oktober sitt helautomatiske sagbruk, der det er investert over 100 millioner. Firmaets avdeling Nidar\xc3\xa5 p\xc3\xa5 Simonstad i \xc3\x85mli best\xc3\xa5r av sagbruk, h\xc3\xb8vleri, beiseanlegg, fingerskj\xc3\xb8tingsanlegg samt impergering og en omfattende videreforedling av alle t\xc3\xb8mmerstokkens ressurser, ogs\xc3\xa5 sagflis og bark.   _NEWLINE_I forhold til innbyggertallet er det ogs\xc3\xa5 mye handel i \xc3\x85mli og denne er \xc3\xb8kende.  Det samme gjelder hyttebygging og turisme.'